Nordre Land

**Nordre Land** er en kommune i Innlandet. Den grenser i nord til Nord-Aurdal og Gausdal, i nordøst mot Lillehammer, i øst mot Gjøvik, i sør mot Søndre Land, i sørvest mot Sør-Aurdal, og i vest mot Etnedal. Kommunen hører til landskapet Land.

## Areal og befolkning
Per 2020 var 45 % av innbyggerne bosatt i tettbygde strøk. Nesten halvparten av nordrelendingene bor i og rundt kommunesenteret Dokka (ca. 3&nbsp;000 av kommunens innbyggere). Innbyggertallet pr. 4. kvartal 2021 var 6577..  

I 2009 ble Dokka proklamert som en Landsby av daværende statsråd Magnhild Meltveit Kleppa og daværende ordfører Liv Solveig Alfstad. Offisiell åpning av Landsbyen Dokka skjedde 31. august 2009. 

Ellers spredt bebyggelse i Vest-Torpa, Nord-Torpa og Aust-Torpa, samt Nordsinni, Østsinni og vestsiden av Randsfjorden.

Nordre Land kommune svarer til området for Nordre Land prestegjeld, i Hamar bispedømme.

## Historie
Fra 1837 lå Nordre Land i Land formannskapsdistrikt. I 1847 ble dette delt i Nordre og Søndre Land formannskapsdistrikt. Land hadde 9&nbsp;199 innbyggere da distriktet ble delt. 1. januar 1914 ble Nordre Land delt ved at Torpa ble skilt ut som egen kommune.

1. januar 1962 ble Torpa og Nordre Land kommuner, samt Tranlia krets og eiendommen Store Røen fra gamle Fluberg kommune (tilsammen 196 innbyggere i Fluberg-områdene) slått sammen til dagens Nordre Land kommune.

## Geografi
Innsjøene Randsfjorden, Dokkfløyvatnet, Akksjøen, Synnfjorden og Ullsjøen ligger i kommunen. Elva Dokka renner fra Dokkfløyvatnet i nord og ned gjennom Torpa og mot tettstedet Dokka, og videre ut i Randsfjorden. Denne elva er regulert. Elva Etna renner fra nabokommunen Etnedal i vest, gjennom Nordsinni, før den møter Dokkaelva ved Dokka. Denne elva er ikke regulert.

Bortsett fra elva Etna, som er uregulert, har Nordre Land flere utbygde elver med vannkraftverk. Fra småkraftverket Øvre Åvella kraftverk til det største: Torpa kraftverk. Kommunens årlige kraftproduksjon er på ca 572 GWh.

Kommunens høyeste punkt er toppen av Spåtind i nordvest på grensa til Etnedal, 1414,4 moh.

## Kommunevåpen
Kommunevåpenet ble vedtatt i 1986. Det viser to gule tømmerfløterhaker på blå bakgrunn. Valget av redskapen som symbol på kommunevåpenet speiler den lange historien med tømmerfløting i Randsfjordsvassdraget. Grafiker Dag Magne Staurheim tegnet motivet.

## Politikk

Utfyllende artikkel: Kommunestyrevalg i Nordre Land.

Se også Liste over ordførere i Nordre Land.

#### Kommunestyrevalget 2023

## Severdigheter
* Lands Museum, friluftsmuseum på Dokka
* Helleristningene ved Møllerstufossen, helleristninger ved elven Etna
* Grønvold sag og mølle på Aust-Torpa

## Vernede områder
Vernede områder som ligger helt eller delvis i Nordre Land.
* Budeiberget naturreservat
* Dokkadeltaet naturreservat
* Dokka naturreservat
* Skjellingshovde naturreservat
* Flåmyra naturreservat
* Saltstutlia naturreservat
* Oddelia naturreservat
* Skardberga naturreservat
* Oppsjømyra naturreservat
* Storlægeret landskapsvernområde
* Røssjøen naturreservat
* Langsua nasjonalpark

## Vennskapskommuner

Nordre Land kommune har vennskapskommuner i Sverige, Danmark og Finland.

*   Tomelilla, Sverige
*  Præstø, Danmark
*  Rantasalmi, Finland

## Referanser




## Eksterne lenker
* 
* 
*  Kommunefakta - Nordre Land (Innlandet) - Statistisk sentralbyrå 
*  Synnfjell - synnfjell.no
*  Historiske fotografier fra Nordre Land i Nasjonalbibliotekets arkiv
*  Lokalhistorier fra Nordre Land - historier.no